"ነዚ ዕማም ዝወሰዱ ኣካላት ነዚ ሓሰኻ ከዝርግሕዎ ከለዉ፡ እቲ ህዝቢ እንታይ ይገብሩ ከም ዘለዉ ኣይፈልጥን፤ እቲ ሓሳኻ ናብ ኩሉ ተባፂሑ ክረአ ምስ ጀመረ ግና ድሕሪ 2002 ዓ.ም ህዝቢ ምጥራዕ ጀሚሩ" ይብሉ ኣይተ ደጋፊ ጎደፋይ። "ህዝቢ ዞባ ደቡብ ትግራይ እዚ ሓሰኻ ፅቡቕ ኣይመስልን፤ እዚ በለስ እዚ ጠፊኡ ማለት እዚ ተኽሊ ጥራሕ ኣይኮነን ዝጠፍእ ዘሎ፡ ህልውና እቲ ህዝቢ ምጥፋእ ማለት እዩ፤ ንሕናን እንስሳናን ብዘይ በለስ ክንነብር ኣይንኽእልን፡ ስለዝኾነ ብገንኡ ክእለ ኣለዎ " ብምባል ብኣጋ ምጥራዕ ጀሚሮም። ዝምልከቶም መንግስታዊ ኣካላት ግና፡ "እዚ ሓሰኻ በለስ ጉድኣት የብሉን፡ ዝህቦ ጥቕሚ እዩ ዝዓቢ፡ ንመናእሰይ ስራሕ ዕድል ይፈጥር እዩ፡ ምንጪ ኣታዊ ስለዝኾነ እዚ ትብሉ ዘለኹም ሰባት ተዓገሱ" ኢሎም ከም ዝመለስዎም ዘዘራረብናዮም ምንጭታትና ይገልጹ። "ካብ ብገንኡ እዚ ሓሰኻ እዚ ኩሉ ብርሰት ከየስዓበ እንከሎ ምስ ዓበይቲ ዓዲ ብምዃን ምንጪ እቲ [ሓሳብ] ናብ ዝኾነ ዩኒቨርሲቲ መቐለ ጠሪዕና ሰማዒ ኣይረኸብናን ፤ ዩኒቨርሲቲ መቐለ ናብ ቢሮ ሕርሻ ክልል ትግራይ፡ ቢሮ ሕርሻ ናብ ርእሰ ምምሕዳር ክልል ትግራይ ክንከይድ እዮም ዝነግሩና። ካብ ዕንክሊል ወፃኢ ሰማዒ ኣይረኸብናን" ይብሉ። ድሕሪ ግዜ ግና፡ ለበዳ ቁርዲድ በለስ ኮቾኔል ናብ ብዙሓት ከባብታት ምስ ተላበደን ካብ ህዝቢ ዝቐርቡ ጥርዓናት እናዛየደ ከይዱ። መንግስታዊ ኣካላት ድማ፤ እቲ መረረት ትኽክል ከም ዝኾነን፡ ቁርዲድ ኮቾኔል ዝጠቅም ኣይመስልን ስለዚ እቲ ሓሰኻ ኣጥፍኢና፡ እቲ በለስ ነሕውዮ ናብ ዝብል መርገፂ ከም ዝመጽኡ ይዛረቡ። "ንጥፍኣት ዶ ሃፍቲ ህዝቢ ንከንቱ ይባኽን!
